**РЕПУБЛИКА СРПСКА**

**ВЛАДА**

 **Е ПРИЈЕДЛОГ**

 **(по хитном поступку)**

**ЗАКОН**

**О ИЗМЈЕНАМА ЗАКОНА О ОБАВЕЗНИМ ОСИГУРАЊИМА У САОБРАЋАЈУ**

**Бања Лука, јун 2020. године**

 **Приједлог**

 **(по хитном поступку)**

**ЗАКОН**

**О ИЗМЈЕНАМА ЗАКОНА О ОБАВЕЗНИМ ОСИГУРАЊИМА У САОБРАЋАЈУ**

Члан 1.

 У Закону о обавезним осигурањима у саобраћају („Службени гласник Републике Српске“, број 82/15) у члану 12. у ставу 2. ријеч: „пет“ замјењује се ријечју: „осам“.

 У ставу 7. ријеч: „осам“ замјењује се ријечју: „једанаест“.

Члан 2.

 У члану 66. у ставу 1. број: „3.000“ замјењује се бројем: „30.000“, а број: „9.000“ замјењује се бројем: „90.000“.

 У ставу 2. број: „300“ замјењује се бројем „3.000“, а број: „900“ замјењује се бројем: „9.000“.

Члан 3.

 У члану 67. у ставу 1. број: „1.000“ замјењује се бројем: „10.000“, а број: „3.000“ замјењује се бројем: „30.000“.

 У ставу 2. број: „200“ замјењује се бројем „1.000“, а број: „600“ замјењује се бројем: „3.000“.

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

 Недељко Чубриловић

**ОБРАЗЛОЖЕЊЕ**

**ЗАКОНА О ИЗМЈЕНАМА ЗАКОНА О ОБАВЕЗНИМ ОСИГУРАЊИМА У САОБРАЋАЈУ**

**(по хитном поступку)**

**I УСТАВНИ ОСНОВ**

Уставни основ за доношење Закона о измјенама Закона о обавезним осигурањима у саобраћају садржан је у Амандману XXXII на члан 68. тачка 6. Устава Републике Српске, према којој Република уређује својинске и облигационе односе и заштиту свих облика својине, правни положај предузећа и других организација, њихових удружења и комора, економске односе са иностранством који нису пренесени на институције Босне и Херцеговине, тржиште и планирање, као и у члану 70. тачка 2. Устава Републике Српске, према којем Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

 Према Мишљењу Републичког секретаријата за законодавство број: 22.03-020-1778/20 од 8. јуна 2020. године, уставни основ за доношење овог закона садржан je у Амандману XXXII на члан 68 т. 6 и 18. Устава Републике Српске, према којима Република, између осталог, уређује и обезбјеђује својинске и облигационе односе и заштиту свих облика својине, правни положај предузећа и друге односе од интереса за Републику. Такође, чланом 70. тачка 2. Устава Републике Српске прописано је да Народна скупштина доноси законе, друге прописе и опште акте.

 Разлози за доношење овог закона садржани су у потреби одржања стабилности тржишта осигурања, с обзиром на економске посљедице које је изазвала пандемија вируса SARS-CoV-2.

 Овим законом продужавају се прописани рокови за увођење либерализације цијена осигурања од аутоодговорности за период од три године, с циљем да се након стабилизације економских прилика на домаћем тржишту остваре планирани ефекти у сектору осигурања.

 С обзиром на то да је обрађивач у досадашњој примјени овог закона утврдио да висина новчаних казни за учињене прекршаје није адекватна, јер се њима не постиже општи циљ превенције, предложене су оштрије казне, примјеном којих би се повећала тржишна дисциплина.

 Овај секретаријат констатује да је обрађивач, у складу са чланом 221. Пословника Народне скупштине Републике Српске („Службени гласник Републике Српске“, бр. 31/11, 37/11 и 34/17), навео разлоге за доношење овог закона по хитном поступку.

 Секретаријат констатује да је овај приједлог усклађен са Правилима за израду закона и других прописа Републике Српске („Службени гласник Републике Српске“, број 24/14).

 Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог законa о измјенама Закона о обавезним осигурањима у саобраћају (по хитном поступку) може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-1777/20 од 8. јуна 2020. године, а након увида у прописе Европске уније и анализе Приједлога закона о измјенама Закона о обавезним осигурањима у саобраћају (по хитном поступку) (у даљем тексту: Приједлог), установљено је постоје извори права релевантни за предмет уређивања достављеног приједлога. Због тога у Изјави о усклађености стоји оцјена „дјелимично усклађено“.

Приједлогом су пролонгирани утврђени рокови за увођење дјелимичне и потпуне либерализације цијена осигурања од аутоодговорности, а прописане су и строже прекршајне санкције за кршење законских одредаба за друштва за осигурање и одговорна лица у друштву.

Законом о обавезним осигурањима у саобраћају[[1]](#footnote-1) утврђен је модел постепене либерализације цијена обавезног осигурања од аутоодговорности. Тај модел подразумијева фазе у поступку либерализације, од административног одређивања висине премије осигурања до периода потпуне либерализације цијена. С тим у вези, предлагач је имао у виду одредбе члана 21. Директиве 2009/138/ЕC Европског парламента и Савјета од 25. новембра 2009. године о оснивању и обављању дјелатности осигурања и реосигурања (Солвентност II)[[2]](#footnote-2). Овим чланом прописано је да државе чланице не захтијевају претходну сагласност или обавјештавање о цјеновнику осигурања друштава за осигурање, што подразумијева слободно одређивање тарифа у области неживотних осигурања у које улази и обавезно осигурање од аутоодговорности. Предлагач је измјенама предметног закона, у свим фазама либерализације, продужио рокове до потпуне либерализације цијена за три године у односу на претходно утврђене.

Напомињемо да је предлагач приликом израде предметног закона имао у виду обавезе из члана 89. ССП[[3]](#footnote-3) које се односе на сарадњу уговорних страна у области банкарства, осигурања и осталих финансијских услуга.

**IV РАЗЛОЗИ ЗА ДОНОШЕЊЕ ЗАКОНА**

 Разлози за доношење Закона о измјенама Закона о обавезним осигурањима у саобраћају (у даљем тексту: Закон) по хитном поступку садржани су у потреби да се очува стабилност и повјерење у тржиште осигурања у условима неизвјесности трајања и посљедица пандемије вируса SARS-CoV-2 и обољења узрокованог вирусом COVID 19 (у даљем тексту: вирус корона).

 С тим у вези, измјенама Закона предвиђено је да се пролонгирају утврђени рокови за увођење дјелимичне и потпуне либерализације цијена осигурања од аутоодговорности за период од три године, како би се реализацијом ове реформске мјере, која је имплементирана у стратешке документе Републике Српске, у наредном периоду, по стабилизацији општих здравствених и економских неприлика, остварили жељени позитивни ефекти на сектор осигурања. Истовремено, с циљем превентивног дјеловања усмјереног ка спречавању злоупотребе привременог одлагања либерализације премијског система у аутоосигурању, измјенама Закона је предложено и пооштравање прекршајних санкција за кршење законских одредаба за друштва за осигурање и одговорна лица у друштву. Очекује се да би се предложеном казненом политиком повећала тржишна дисциплина и финансијска стабилност друштава за осигурање, а што су предуслови за успјешно спровођење либерализације. Казнена политика за исте прекршаје утврђена је на сличан начин у Федерацији БиХ, те имајући у виду међуентитетско пословање осигуравајућих друштава, предлаже се измјена у овом дијелу Закона.

 Слободно одређивање цијена осигурања од аутоодговорности је у складу са принципима функционисања слободног тржишта, као и са захтјевима директива Европске уније. Директивом 2009/138/ЕC, тј. Солвентност II, дефинисано је да државе чланице не захтијевају претходну сагласност или обавјештење о цјеновнику осигурања друштава за осигурање, чиме је потврђено начело слободног одређивања тарифа у области неживотних осигурања, у које је укључено и обавезно осигурање од аутоодговорности, а чиме се постиже слобода пружања услуга, како за домаћа, тако и за страна друштва за осигурање.

 У процесу усклађивања Републике Српске са захтјевима и стандардима Европске уније у области осигурања, 2015. године усвојен је Закон о обавезним осигурањима у саобраћају (у даљем тексту: Закон), којим је утврђен модел постепене либерализације цијена обавезног осигурања од аутоодговорности, прилагођен тадашњем стању и степену развијености тржишта осигурања Републике Српске. Постепена либерализација предвиђа три етапе:

1) административно одређивање висине премије осигурања (до октобра 2020. године),

2) период дјелимичне либерализације (од 2020. до 2023. године)

3) период потпуне либерализације (од 2023. године).

 Од доношења закона, Агенција за осигурање Републике Српске (у даљем тексту: Агенција), као надлежни регулаторни и надзорни орган у сектору осигурања, континуирано је развијала и прилагођавала регулаторни оквир, надзирала јачање финансијских капацитета друштава за осигурање и вршила одговарајућу едукацију тржишних учесника у погледу најављених законских промјена.

 Међутим, иако су реализоване значајне активности на припреми друштава за осигурање за предстојећу либерализацију, Удружење друштава за осигурање Републике Српске, крајем 2019. године, доставило је Министарству финансија иницијативу за одгађање рока за увођење либерализације до уласка БиХ у Европску унију, уз образложење да друштва за осигурање још нису спремна за активности планиране у другој фази дерегулације цијена и уз сумњу да би исто проузроковало значајније поремећаје на тржишту осигурања Републике Српске, као што су ликвидација и стечај значајног броја друштава.

 Разматрајући поменуту иницијативу, Комитет за координацију надзора финансијског сектора Републике Српске на 36. сједници, одржаној 31. јануара 2020. године, закључио је да је потребно да Агенција у складу са Планом рада Комитета за 2020. годину сачини и достави Министарству финансија анализу спремности друштава за осигурање, уз идентификовање ризика преласка на тзв. дјелимичну либерализацију тржишта осигурања од аутоодговорности у 2020. године, а за потребе предузимања даљих активности по овом питању.

Агенција је поступила по Закључку Комитета, те благовремено доставила Информацију[[4]](#footnote-4) у којој је истакла да тржиште осигурања Републике Српске у овом тренутку, и поред значајног унапређења показатеља пословања у ширем смислу ријечи, није спремно за увођење либерализације, те да ризици и очекиване негативне посљедице од тренутне либерализације превазилазе корист која би се у дугом року, по испуњењу додатних предуслова, остварила из овог процеса.

 Поред наведених разлога за пролонгирање либерализације цијена осигурања од аутоодговорности, треба имати у виду и негативне посљедице пандемије које су већ евидентне у економској сфери, а које су се рефлектовале и на сектор осигурања кроз немогућност плаћања уговорених полиса осигурања, као и смањење тражње услуга необавезних врста осигурања и које ће у значајној мјери допринијети паду активности друштава за осигурање у наредном периоду. Такође, евидентно је да ће доћи и до пада премије осигурања од аутоодговорности, с обзиром на то да је усљед бројних ограничења кретања и саобраћаја, те забране обављања одређене врсте превоза дошло до потпуне обуставе или смањења саобраћаја, а тиме и потребе за осигурањем возила у поменутом периоду. Из истих разлога, Министарство комуникација и транспорта БиХ донијело је измјену Правилника о регистровању возила, као мјеру ублажавања негативних посљедица изазваних вирусом корона, а којом је омогућено продужење регистрације за возила која нису у промету а чија је регистрација истекла након 16. марта 2020. године, најкасније 90 дана од дана престанка стања природне или друге несреће на територији БиХ. У том смислу, само возила која су учествовала у промету имала су обавезу продужења уговора о осигурању, а што се одразило на пад премије осигурања од аутоодговорности у том периоду.

 На крају, напомињемо да се у Федерацији БиХ већ дужи период нови закон о обавезним осигурањима у саобраћају налази у процедури усвајања, са тренутно тешко предвидљивом динамиком његовог усвајања. Поменути закон у значајном обиму усаглашен је са Законом Републике Српске. Иако је динамика либерализације првобитно била, углавном, међуентитетски усаглашена, због успорене процедуре усвајања овог закона у Федерацији БиХ, као и постојања одређених иницијатива за измјене Нацрта закона упућених обрађивачу закона, сасвим је извјесно да ће рокови за либерализацију, како дјелимичну, тако и потпуну, бити пролонгирани и у Федерацији БиХ. С обзиром на то да друштва за осигурање, путем филијала, послују у оба ентитета, постоји потреба за очувањем хармонизованих услова пословања на тржишту осигурања, а што би се такође требало узети у обзир приликом разматрања и доношења предложеног закона у Републици Српској.

 У складу са системом осигурања у БиХ, уставно-правним поретком и законским надлежностима, Министарство финансија ће, као обрађивач овог закона, као што је и до сада поступало, доставити овај закон на мишљење Управном одбору Агенције за осигурање у Босни и Херцеговини, те уважавајући ванредне околности изазване пандемијом, позвати поменути орган да се, након што се стекну услови за организовање сједнице Управног одбора, одреди према измјенама Закона.

 Имајући у виду наведено, а с циљем спречавања нежељених ефеката на тржишту осигурања увођењем либерализације цијена осигурања од аутоодговорности, предлаже се доношење Закона о измјенама Закона о обавезним осигурањима у саобраћају по хитном поступку.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

 Чланом 1. мијења се члан 12. Закона којим се, између осталог, уређује и поступак одређивања и примјењивања услова осигурања и тарифе премија за осигурање од аутоодговорности. Овим чланом утврђен је модел постепене либерализације цијена обавезног осигурања од аутоодговорности, који је прихватљив и прилагођен постојећем стању и развоју тржишта осигурања Републике Српске, а који предвиђа:

1) административно одређивање висине премије осигурања (до октобра 2020. године) – друштва за осигурање користе заједничку тарифу премија и цјеновник осигурања од аутоодговорности, коју доноси Управни одбор Агенције,

2) период дјелимичне либерализације (од 2020. до 2023. године) – друштва за осигурање користе сопствену тарифу премија и цјеновник за осигурање од аутоодговорности, а на коју су добили претходну сагласност Агенције,

3) период потпуне либерализације (од 2023. године) наступа истеком осам година од дана ступања на снагу закона, при чему престаје обавеза друштвима за осигурање да прибављају претходну сагласност Агенције на сопствену тарифу премија и цјеновник за осигурање од аутоодговорности.

Измјенама овог члана предложено је да се првобитно утврђени рокови за увођење дјелимичне, као и потпуне либерализације цијена осигурања од аутоодговорности, пролонгира за три године, како би се могле сагладати евентуалне посљедице изазване вирусом корона на Републику Српску, те како би се друштва за осигурање организационо, технички и финансијски додатно оснажила за либерално одређивање цијена осигурања од аутоодговорности.

У наредној табели наведени су утврђени рокови за либерализацију цијена осигурања од аутоодговорности и предложене измјена тих рокова:

|  |  |  |
| --- | --- | --- |
| **Либерализација цијена осигурања од аутоодговорности** | **Законом утврђен рок** | **Нови рок** |
| **Дјелимична****либерализација** | – **пет** година од дана ступања на снагу Закона[[5]](#footnote-5)(14. октобар 2020) | – **осам** година од дана ступања на снагу Закона(14. октобар 2023) |
| **Потпуна****либерализација** | – **осам** година од дана ступања на снагу Закона(14. октобар 2023) | – **једанаест** година од дана ступања на снагу Закона(14. октобар 2026) |

 Чланом 2. мијења се члан 66. Закона у погледу висине новчаних казни за дефинисане прекршаје. Истичемо да су у овом члану утврђене казне за кршење оних одредаба Закона које су кључне за организовање и одржавање система обавезног осигурања, те да њихово непоштовање може урушити тржиште осигурања и финансијско тржиште у цјелини.

Досадашња пракса је показала да висина новчаних казни није адекватна јер се не постиже општа сврха прописивања и изрицања новчаних санкција, с обзиром на то да се прекршајни налог изриче на минималан износ, те да велики број починилаца прекршаја (око 80%) умјесто плаћања пуног износа изречене новчане казне користи законску могућност[[6]](#footnote-6) да плати половину изречене казне најкасније у року од осам дана од дана пријема прекршајног налога. Треба напоменути да су новчане казне у Федерацији БиХ[[7]](#footnote-7), као и у земљама из окружења, за исте прекршаје знатно строже. Цијенећи да друштва за осигурање путем филијала послују у оба ентитета у Босни и Херцеговини, упутно је успоставити одговарајућу пропорицоналност кажњавања.

Имајући у виду наведено, измјенама Закона предложене су веће новчане казне за прекршаје из овог члана у распону од 30.000 КМ до 90.000 КМ за друштва за осигурање (Законом дефинисано: од 3.000 КМ до 9.000 КМ), а од 3.000 КМ до 9.000 КМ за одговорно лице у друштву (Законом дефинисано: од 300 КМ до 900 КМ), а све с циљем очувања сектора осигурања и заштите корисника услуга осигурања.

Пооштравање казнених мјера има за циљ, поред наведеног, да повећа тржишну дисциплину друштава за осигурање, да би друштва што спремнија дочекала увођење дјелимичне, односно потпуне либерализације цијена осигурања од аутоодговорности.

Чланом 3. мијења се члан 67. Закона у погледу висине новчаних казни за дефинисане прекршаје. У овом члану утврђене су блаже новчане казне за кршење одредаба којима је прописана обавеза уручивања услова осигурања, чување, обрада података, информисање Агенције и др.

Имајући у виду образложење дато за члан 2. овог закона, предложене су веће новчане казне за прекршаје из овог члана у распону од 10.000 КМ до 30.000 КМ за друштва за осигурање (Законом дефинисано: од 1.000 КМ до 3.000 КМ), а од 1.000 КМ до 3.000 КМ за одговорно лице у друштву (Законом дефинисано: од 200 КМ до 600 КМ).

 Чланом 4. дефинисано је да овај закон ступа на снагу осмог дана од дана објављивања у „Службеном гласнику Републике Српске“.

**VI РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 221. Пословника Народне скупштине Републике Српске („Службени гласник Републике Српске“, број 31/11) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона би могло проузроковати штетне посљедице по живот и здравље људи, безбједност Републике и рад органа и организација.

 Због неочекиване епидемиолошке ситуације изазване вирусом корона, привреда Републике Српске, укључујући и сектор осигурања, суочавају се са негативним економским посљедицама, чији се коначни ефекти још не могу сагледати.

 Доношење Закона о измјенама Закона о обавезним осигурањима у саобраћају предлаже се по хитном поступку због потребе за благовременим пролонгирањем законом утврђених рокова за увођење дјелимичне, односно потпуне либерализације цијена осигурања од аутоодговорности, чији рок истиче у октобру 2020. године за дјелимичну, односно у октобру 2023. године за потпуну либерализацију цијена осигурања од аутоодговорности. Предложени закон није било могуће раније упутити у редовну процедуру због ванредне ситуације[[8]](#footnote-8), односно ванредног стања[[9]](#footnote-9), које је уведено у марту, односно у априлу 2020. године, у којим околностима није било скупштинског засједања, а доносили су се само хитни закони у форми уредбе са законском снагом, чији предмет је био ублажавање негативних посљедица изазваних вирусом корона на друштвене односе, док се овe измјенe нису могле сматрати нужном у том периоду и у поменутом контексту. Имајући у виду да је законски рок за дјелимичну либерализацију цијена осигурања од аутоодговорности предвиђен у октобру 2020. године, те да је у складу са одредбама члана 12. истог закона утврђена обавеза друштвима за осигурање да најкасније 90 дана прије поменутог рока доставе Агенцији на сагласност сопствене тарифе премија и цјеновник за осигурање од аутоодговорности, потребно је, с циљем правовременог обезбјеђења континуитета правног уређења ове области, закон измијенити примјењујући хитну процедуру његовог усвајања, узимајући у обзир напријед наведене разлоге за одгађање законом предвиђење либерализације.

 Либерализација цијена осигурања од аутоодговорности представља реформску мјеру, за чије успјешно реализовање је неопходна организациона и финансијска спремност друштава за осигурање. С тим у вези, а имајући у виду негативне посљедице епидемиолошке ситуације, измјенама Закона предвиђено је да се пролонгирају утврђени рокови за увођење дјелимичне и потпуне либерализације за период од три године, како би се реализацијом ове мјере остварили жељени позитивни ефекти на сектор осигурања. Истовремено, с циљем превентивног дјеловања усмјереног ка спречавању злоупотребе привременог одлагања либерализације премијског система у аутоосигурању, измјенама Закона је предложено и пооштравање прекршајних санкција за кршење законских одредаба за друштва за осигурање и одговорна лица у друштву.

 Како није познат план рада скупштинског засједања у наредном периоду, а с циљем благовременог дјеловања ради очувања стабилности и повјерења у тржиште осигурања, предлаже се доношење Закона о измјенама Закона о обавезним осигурањима у саобраћају (по хитном поступку).

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у спроведени процес методологије кратке процјене утицаја прописа на Приједлог закона о измјенама Закона о обавезним осигурањима у саобраћају (по хитном поступку), Министарство привреде и предузетништва у Мишљењу број: 18.06-020-1779/20 од 9. јуна 2020. године констатује сљедеће:

– Приједлог није планиран Програмом рада Владе Републике Српске и Програмом рада Народне скупштине Републике Српске за 2020. годину.

– Обрађивач је правилно анализирао постојеће стање и дефинисао проблем у Обрасцу о спровођењу скраћеног ПУП-а у припреми и изради Приједлога и исти је саставни дио „Разлога за доношење закона“.

– Обрађивач је правилно дефинисао циљеве који се желе постићи доношењем закона.

У вези са процесом консултација, обрађивач је навео да је Приједлог припремљен у сарадњи сa Агенцијом за осигурање Републике Српске, при чему је узета у обзир иницијатива Удружења друштава за осигурање за пролонгирање либерализације цијена осигурања од аутоодговорности.

Код утврђивања опција за рјешење проблема, обрађивач је навео да нису разматране друге опције за рјешење проблема.

 У вези са утицајем на пословно окружење, обрађивач је навео да ће друштва за осигурање и Агенција за осигурање Републике Српске у наредне три, односно шест година имати додатно вријеме за усклађивање свог пословања и квалитетнију припрему за увођење система слободног одређивања цијена осигурања од аутоодговорности, с обзиром на то да се Приједлогом продужава период у којем су на снази тарифа премија и цјеновник за осигурање од аутоодговорности, које доноси Агенција за осигурање Републике Српске, са пет на осам година од дана ступања на снагу закона. Поред тога, Приједлогом је прописан већи износ новчане казне за кршење одредаба закона, те се очекује повећање тржишне дисциплине друштава за осигурање.

Што се тиче утицаја на јавни буџет, обрађивач је навео да за спровођење Приједлога није потребно издвојити средства из буџета Републике. Имајући у виду да је предложено значајно повећање износа новчаних казни за кршење законских одредаба за друштва за осигурање и одговорна лица у друштву, могуће је повећање прилива у буџет у зависности од тржишног понашања друштава за осигурање.

У вези са социјалним утицајима, обрађивач је навео да ће повећање износа новчаних казни за кршење законских одредаба допринијети већој заштити корисника осигурања и акционара друштава за осигурање.

У вези са утицајем на животну средину, обрађивач је навео да Приједлог неће утицати на ову област.

Када је у питању спровођење прописа, обрађивач је навео да је за примјену закона одговорна Агенција за осигурање Републике Српске.

Приједлогом закона о измјенама Закона о обавезним осигурањима у саобраћају (по хитном поступку) измијењена је формалност – сагласност на тарифу премија и цјеновник за осигурање од аутоодговорности, коју даје Агенција за осигурање Републике Српске, у погледу периода важења. Према Приједлогу, сагласност престаје да важи истеком 11 година од дана ступања на снагу закона, умјесто осам година како је утврђено законом.

Министарство привреде и предузетништва утврдило је да је обрађивач, приликом примјене скраћеног процеса процјене утицаја прописа, поступио у складу са методологијом прописаном у т. VI и VIII Одлуке о спровођењу процеса процјене утицаја прописа у поступку израде прописа.

**VIII УЧЕШЋЕ ЈАВНОСТИ У ИЗРАДИ ЗАКОНА**

 Министарство финансија припремило је Приједлог закона о измјенама Закона о обавезним осигурањима у саобраћају (по хитном поступку) у сарадњи са Агенцијом, при чему је узета у обзир и иницијатива за измјене Закона сачињена од Удружења друштава за осигурање.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона није потребно издвојити средства из буџета Републике Српске.

**ПРИЛОГ**

**ЗАКОН О ОБАВЕЗНИМ ОСИГУРАЊИМА У САОБРАЋАЈУ**

(Текст предложених измјена уграђен у текст Закона)

**Услови осигурања и тарифе премија осигурања**

Члан 12.

(1) Друштво за осигурање које обавља врсте осигурања из члана 2. овог закона дужно је да донесе услове осигурања од аутоодговорности, као и услове осигурања и тарифе премија за врсте обавезних осигурања из члана 2. т. 1), 3) и 4) овог закона и достави их Агенцији за осигурање Републике Српске (у даљем тексту: Агенција) најкасније осам дана од дана доношења.

(2) Управни одбор Агенције доноси заједничку тарифу премија и цјеновник за осигурање од аутоодговорности, која остаје на снази **осам** година од дана ступања на снагу овог закона.

(3) Најкасније 90 дана прије истека рока/периода из става 2. овог члана, друштво за осигурање дужно је Агенцији доставити, ради давања сагласности, сопствену тарифу премија и цјеновник за осигурање од аутоодговорности.

(4) Агенција издаје сагласност из става 3. овог члана уколико је тарифа премија и цјеновник у складу са прописима о осигурању, актима Агенције, актуарским начелима и правилима струке.

(5) Управни одбор Агенције доноси смјернице које су друштва за осигурање дужна примјењивати у израчунавању тарифе премија из става 3. овог члана.

(6) Даном престанка важења заједничке тарифе премија и цјеновника за осигурање од аутоодговорности из става 2. овог члана, друштво за осигурање стиче право на примјену сопствене тарифе премија и цјеновника за осигурање од аутоодговорности из става 3. овог члана за коју је добило претходну сагласност Агенције.

(7) Сагласност Агенције из става 3. овог члана престаје да важи истеком **једанаест** година од дана ступања на снагу овог закона, након тог рока престаје обавеза друштва за осигурање да прибавља претходну сагласност Агенције на тарифу премија и цјеновник за осигурање од аутоодговорности.

(8) Истеком рока из става 7. овог члана обавеза достављања Агенцији тарифа премија утврђена ставом 1. овог члана односи се и на тарифе премија за осигурање од аутоодговорности.

(9) Уз тарифу премија из ст. 1, 3. и 7. овог члана друштво за осигурање дужно је Агенцији достављати и:

1) техничке основе које употребљава при утврђивању тарифа премија и

2) позитивно мишљење овлашћеног актуара о адекватности техничких основа и премија које се израчунавају за ризике који се преузимају у осигурању, те о њиховој могућности за трајно испуњавање свих обавеза друштва за осигурање из уговора о осигурању, укључујући и формирање довољних техничких резерви за осигурање.

(10) Агенција je надлежна да као мјере надзора налаже измјене, односно допуне услова осигурања и тарифа премија уколико утврди да они нису усаглашени са овим законом, актима Агенције, актуарским начелима и правилима струке.

(11) Друштво за осигурање дужно је услове осигурања из става 1. овог члана, који су достављени Агенцији у оквиру обавезе обавјештавања, учинити јавно доступним.

Члан 66.

(1) Новчаном казном од **30.000** КМ до **90.000** КМ казниће се за прекршај друштво за осигурање ако:

 1) закључи уговор о обавезном осигурању супротно одредбама овог закона, условима осигурања и тарифама премија осигурања (члан 10. став 1),

 2) одбије понуду за закључивање уговора о обавезном осигурању, а осигураник прихвата услове под којима друштво за осигурање обавља ту врсту осигурања (члан 10. став 2),

 3) уговори осигуране суме ниже од прописаних (члан 10. став 4, члан 18, члан 29. ст. 1, 2. и 3, члан 44. и члан 47),

 4) не поступи по налогу Агенције у вези са усаглашавањем услова осигурања и тарифа премија са овим законом, актима Агенције, актуарским начелима и правилима струке (члан 12. став 10),

 5) не поступи у складу са правилима поступка и роковима за рјешавање одштетног захтјева (члан 22. ст. 1, 3, 4, 5. и 9) и

 6) не извршава обавезе према Заштитном фонду (члан 54. ст. 3. и 4).

(2) Новчаном казном од **3.000** КМ до **9.000** КМ казниће се за прекршај из става 1. овог члана одговорно лице у друштву за осигурање.

Члан 67.

 (1) Новчаном казном од **10.000** КМ до **30.000** КМ казниће се за прекршај друштво за осигурање ако:

 1) код закључивања уговора о обавезном осигурању не уручи уговарачу осигурања, односно осигуранику услове осигурања (члан 10. став 3),

 2) не обавијести надлежни орган о раскиду уговора о обавезном осигурању прије истека осигураног периода (члан 10. став 6),

 3) не донесе услове осигурања и тарифе премија за врсте обавезних осигурања у саобраћају или их не достави Агенцији са прописаном документацијом и у прописаном року (члан 12. ст. 1, 3, 8. и 9),

 4) не учини јавно доступним услове осигурања за врсте обавезних осигурања у саобраћају (члан 12. став 11),

 5) не прикупља, не обрађује и не чува личне и друге податке, те не формира и не води базу података на прописани начин (члан 15),

 6) у поступку рјешавања одштетног захтјева не поступа на начин прописан законом и правилима поступка рјешавања одштетних захтјева (члан 23. ст. 1, 2, 4, 5. и 6) и

 7) не доставља податке Агенцији на прописани начин (члан 39. став 2).

 (2) Новчаном казном од **1.000** КМ до **3.000** КМ казниће се за прекршај из става 1. овог члана одговорно лице у друштву за осигурање.

1. „Службени гласник Републике Српске“, број 82/15. [↑](#footnote-ref-1)
2. Directive 2009/138/EC of the European Parliament and of the Council of 25 November 2009 on the taking-up and pursuit of the business of Insurance and Reinsurance (Solvency II) Text with EEA relevance. [↑](#footnote-ref-2)
3. Споразум o стабилизацији и придруживању између европских заједница и њихових држава чланица и БиХ („Службени гласник БиХ – Међународни уговори“, број 10/08). [↑](#footnote-ref-3)
4. Анализа стања тржишта осигурања Републике Српске за либерализацију цијена осигурања од аутоодговорности, 26. март 2020. године. [↑](#footnote-ref-4)
5. Закон о обавезним осигурањима у саобраћају ступио је на снагу 14. октобра 2015. године. [↑](#footnote-ref-5)
6. Законом о прекршајима Републике Српске („Службени гласник Републике Српске“, бр. 63/214, 36/15 – одлука УС, 110/16 и 100/17). [↑](#footnote-ref-6)
7. Чланом 24. Закона о осигурању од одговорности за моторна возила и остале одредбе о обавезном осигурању од одговорности утврђене су новчане казне за друштво за осигурање у износу од 10.000 КМ до 50.000 КМ, а за одговорно лице у друштву од 1.000 КМ до 10.000 КМ. [↑](#footnote-ref-7)
8. Одлука о проглашењу ванредне ситуације за територију Републике Српске („Службени гласник Републике Српске“, број 25/20). [↑](#footnote-ref-8)
9. Одлука о проглашењу ванредног стања за територију Републике Српске („Службени гласник Републике Српске“, број 31/20). [↑](#footnote-ref-9)